स्नान पर्व को लेकर बुधवार शाम से ही श्रद्धालु हरिद्वार पहुंचने लगे थे। गुरुवार तड़के चार बजे से हरकी पैड़ी पर गंगास्नान का सिलसिला शुरू हो गया। सुबह छह बजे तक हरकी पैड़ी के सभी घाट श्रद्धालुओं से पैक हो चुका था। दिनभर हरकी पैड़ी के साथ, बिरला घाट, सुभाष घाट, मालवीय घाट सहित वीआईपी घाट तक श्रद्धालुओं से पटे नजर आए। हर हर गंगे के जयघोष के साथ श्रद्धालुओं ने गंगा में डुबकी लगाकर पुण्य कमाया। श्रद्धालुओं की भीड़ से हरकी पैड़ी के आसपास के बाजार भी गुलजार रहे।